Aprovació del primer pla d’acció per a dones en situació de prostitució i tràfic de persones
06 de febrer de 2024

Aquest full de ruta estableix unes bases que posen l’accent en les necessitats de les víctimes i en l’atenció psicosocial de les dones

Manises, 06 de febrer de 2024. L'Ajuntament de Manises ha aprovat, amb els vots a favor de l’equip de Govern (PSPV-PSOE (5), APM-Compromís (5) i Podem (1)) i el Partit Popular (6) i amb l’abstenció de Vox (4), en la sessió ordinària del primer ple del 2024, el I Pla municipal d’acció integral per a dones en situació de prostitució i tràfic de persones, amb l’objectiu d’erradicar l’explotació sexual en la localitat de Manises, dins de l’àmbit de les competències municipals, i oferir una atenció integral a les dones en situació de prostitució, víctimes d’explotació sexual i víctimes de tràfic de persones.

La regidora d’Igualtat, Pilar Bastante, ha manifestat que, "encara que la realitat de les dones en situació de prostitució i les víctimes de tràfic de persones per a fins d’explotació sexual continua sent complexa de detectar, és necessari que des de les administracions, sobretot les més pròximes a la ciutadania, com és la local, posem tots els nostres esforços i es prenguen mesures contundents i directes per a posar fi a aquesta xacra social".

Aquest pla d’acció, que contempla el període entre 2024 i 2028, comprén un treball de diagnòstic de la situació local, que es relaciona amb el context espanyol i europeu, així com amb el marc normatiu en matèria de protecció de les dones en situació de prostitució, víctimes d’explotació sexual i víctimes de tràfic de persones. També es fixen les mesures corresponents posant en marxa els recursos necessaris, amb l’actuació de l’Ajuntament des de la perspectiva de la sensibilització, la prevenció, la formació, la col·laboració i la coordinació amb la resta d’administracions, agents i entitats especialitzades, centrades en l’atenció psicosocial a les dones.

Aquest full de ruta estableix les bases, junt amb l’Ordenança municipal que lluita per l’abolició de la prostitució i l’explotació sexual, aprovada al març de 2023, per a possibilitar una vida digna i lliure de violències contra les dones a Manises, posant l’accent en les seues necessitats particulars. Els treballs de l’Ajuntament en aquesta matèria passen per la detecció, l’acolliment, l’orientació i l’acompanyament, així com la conscienciació, la protecció, la derivació i, fins i tot, la investigació.

Pel que fa als recursos, és necessari destacar el paper fonamental de Casa Violeta de Manises, que, entre d’altres funcions, ofereix atenció integral a dones, xiquetes i xiquets, amb assistència jurídica i suport psicològic, així com els Servicis Socials municipals, que contribueixen, entre d’altres assumptes, a trobar solucions residencials o ajudes d’emergència.